顔魯公祠
作者：胡舜舉
朝代：宋

paragraphs: 立廟本來皆可紀，凜然英烈殆天啟。
年垂八十官太師，平生所欠惟死爾。
分甘一死鴻毛輕，舉世俗子何用嗔。
誰知我公本不死，眉間生氣猶崢嶸。
堂堂十老皆人傑，逢辰遇合稷與契。
儼然玉立配我公，忠義文章兩奇絕。
我來摩挲讀豐碑，扛鼎筆力猶精奇。
定應神物常護持，勁直千載垂良規。